આ સિસ્ટમમાં કારના ડ્રાઇવર પાસે સ્માર્ટ ફોનમાં એક ખાસ પ્રકારની ઍપ્લિકેશન હોવી જરૂરી છે. ‘વૉલ્વો ઑટોનોમસ પાર્કિંગ’ નામની આ ટેક્નૉલૉજીમાં આપમેળે જ પાર્કિંગ એરિયામાં ખાલી જગ્યા શોધીને કારને પાર્ક કરી દેવામાં આવે છે. એટલું જ નહીં, પાર્કિંગમાંથી બહાર નીકળતી વખતે પણ કાર ઑટોમૅટિકલી ડ્રાઇવરની પાસે આવી જશે. આ ટેક્નૉલૉજીની ખાસ વાત એ છે કે કારને પાર્ક કરવા માટે એને ડ્રાઇવ કરવાની જરૂર પડતી નથી. એટલે કે તમે કારમાંથી બહાર નીકળીને સ્માર્ટ ફોનમાં આ ઍપ્લિકેશન ઓપન કરીને માત્ર Park Now બટન દબાવવાનું રહે છે. એ પછી આ ટેક્નૉલૉજી જાતે જ યોગ્ય જગ્યા શોધીને કાર પાર્ક કરી દેશે. આ સિસ્ટમમાં ખાસ પ્રકારનાં સેન્સરોની મદદથી પાર્કિંગની જગ્યા શોધીને કાર પાર્ક કરવામાં આવે છે. આ ટેક્નૉલૉજીની પબ્લિક ટ્રાયલ આવતા વીકથી શરૂ થશે અને ટૂંક સમયમાં એને લાગુ કરવાની કંપનીની યોજના છે.